Groener moet meer inklusief beteken - Mokonyane | Netwerk24
Deur Francois Williams 10 Januarie 2019 14:39
Regerings moet die politieke wil toon om na die groen ekonomie te skuif, maar die skuif moet regverdig wees.
Van links op ’n mediakonferensie tydens die Page-konferensie was Kimmo Tiilikainen, Finse minister van omgewing, Nomvula Mokonyane, Suid-Afrikaanse minister van omgewingsake, en Guy Ryder, direkteur-generaal van die Internasionale Arbeidsorganisasie. Foto: Francois Williams
Almal moet saamgeneem word, het Nomvula Mokonyane, minister van omgewingsake, Donderdag gesê.
Kimmo Tiilikainen, Finse minister van omgewing, was saam met Mokonyane op ’n mediakonferensie tydens die derde konferensie van die Partnership for a Greener Economy (Page).
Page is ’n gesamentlike projek van ’n reeks VN-agentskappe wat belas is met klimaatsverandering en die skuif na ’n groener ekonomie.
Tiilikainen sê Finland was ’n vroeë ondersteuner van die Page-inisiatiewe.
Guy Ryder, direkteur-generaal van die Internasionale Arbeidsorganisasie, sê dis belangrik dat werkers nie gedwing word om te kies tussen die behoud van hul bestaande werk en die groen ekonomie nie, want hulle sal bloot kies om hul bestaande werk te behou. Die oorgang moet dus vergemaklik word deur te belê in nuwe vaardighede.
Oor herwinning en die gevaar van plastiekbesoedeling vir die oseane het Tiilikainen gesê die voordeel van konferensies soos Page is dat Finland se kundigheid en ervaring met herwinning gedeel kan word met ander lande se afgevaardigdes.
Mokonyane het beklemtoon billikheid en transformasie in Suid-Afrika kan bevorder word deur strategiese groenekonomie-beleggings in sektore soos infrastruktuur.
Meer oor: Nomvula Mokonyane | Ekonomie | Klimaatsverandering | Omgewing